Patrijaršijski savjet Srpske pravoslavne crkve

**Patrijaršijski savjet** Srpske pravoslavne crkve je vrhovno uredbodavno predstavništvo u poslovima spoljašnje (materijalno-finansijske) crkvene uprave.

Predsjednik Patrijaršijskog savjeta je patrijarh srpski Irinej.

## Sastav

Patrijaršijski savjet sastavljaju:

* patrijarh;
* četiri člana Svetog arhijerejskog sinoda ili njihovi zamjenici koje Sveti arhijerejski sinod odredi;
* dekan Pravoslavnog bogoslovskog fakulteta;
* dva predstavnika manastira;
* jedan rektor bogoslovije;
* po jedno svešteno lice mirskog reda iz svake eparhije;
* potpredjsednici eparhijskih savjeta, i
* deset svetovnih lica.

Dva predstavnika manastira i jednog rektora bogoslovije na predlog Svetog arhijerejskog sinoda, i po jedno svešteno lice mirskog reda iz svake eparhije na predlog eparhijskog arhijereja, imenuje Sveti arhijerejski sabor. Deset svetovnih lica imenuje patrijarh na predlog Svetog arhijerejskog sinoda i Patrijaršijskog upravnog odbora donesenog na zajedničkoj sjednici.

Predsjednik Patrijaršijskog savjeta je patrijarh, odnosno njegov zakoniti zamjenik. Savjet bira iz svoje sredine potpredsjednika između članova svetovnjaka, i četiri sekretara, i to dva sveštena i da svetovna lica.

Mandat članovima Patrijaršijskog savjeta traje šest godina.

## Djelokrug

Patrijaršijski savjet:

* donosi, po prethodno pribavljenoj saglasnosti Svetog arhijerejskog sabora, uredbu o aktivnim i penzijskim prinadležnostima parohijskom sveštenstvu, nastavničkom osoblju bogoslovskih, monaških i drugih škola, osoblju crkvenih sudova, eparhijskim i vikarnim arhijerejima i patrijarhu;
* ustanovljava položaje činovnika i ostalih službenika za spoljnu crkvenu upravu, i donosi uredbu o njihovim službenim odnosima, kao i njihovim aktivnim i penzijskim prinadležnostima;
* donosi, po prethodno pribavljenoj saglasnosti Svetog arhijerejskog sabora, uredbu o penzionom fondu arhijereja i svih ostalih crkvenojerarhijskih i samoupravnih činovnika i službenika, kao i o izdržavanju njihovih udovica i siročadi;
* propisuje disciplinska pravila za službenike spoljašnje crkvene uprave;
* donosi, po prethodno pribavljenoj saglasnosti Svetog arhijerejskog sabora, uredbe o upravi, rukovanju, kontroli i nadzoru crkvenih fondova, zadužbina (zaklada) i dobara;
* stara se o materijalnim sredstvima za pokriće svih potreba cijele Srpske pravoslavne crkve po odredbama Ustava, i donosi odluke o razrezu na crkvene opštine i manastire, odnosno na eparhije;
* donosi poslovnik za svoj rad;
* odobrava u svojoj nadležnosti uredbe, pravilnike i poslovnike koje propišu nadležna niža tijela i organi;
* sarađuje sa Svetim arhijerejskim saborom kod izmjene i dopune Ustava Srpske pravoslavne crkve;
* sarađuje sa Svetim arhijerejskim saborom kod osnivanja ustanova i zavoda, čije izdržavanje pada na teret predračuna rashoda i prihoda za opšte potrebe Crkve;
* konačno rješava, u sporazumu sa Svetim arhijerejskim saborom, o zaduženju i otuđenju nepokretnih crkvenih imanja koja su namijenjena opštim potrebama Crkve, i odobrava takve odluke u pogledu eparhijskih, manastirskih i crkvenoopštinskih imanja, u oba slučaja, ako suma prelazi 2,000.000 – dinara;
* pregleda i odobrava završne račune za opšte potrebe Srpske pravoslavne crkve koje mu podnosi Patrijaršijski upravni odbor i vrši i druge poslove opšte crkvene uprave ukoliko po Ustavu ne spadaju u čiju drugu nadležnost.

## Povezano

* Patrijaršijski upravni odbor Srpske pravoslavne crkve

## Vanjske veze
* Zvanična stranica Srpske pravoslavne crkve